Det er ikke helt ualmindeligt, at bilister parkerer på pladser, der er forbeholdt handicappede. Nu vil justitsminister Morten Bødskov have afklaret, præcis hvor stort problemet er. I samarbejde med KL og Rigspolitiet vil han have afdækket, hvor mange afgifter, der årligt pålægges for ulovligt parkering på handicappladser, og om parkeringskontrollen har særligt fokus på denne type forseelse. - Jeg tager klart afstand fra det, hvis der er trafikanter uden handicap, som vælger at parkere på pladser, der er forbeholdt handicappede. Efter min opfattelse er en sådan adfærd udtryk for en manglende respekt for de medborgere, som for eksempel på grund af gangbesvær har et særligt parkeringsbehov, siger justitsminister Morten Bødskov. På baggrund af de oplysninger, der nu indhentes fra KL og Rigspolitiet, vil han vurdere, om der er behov for initiativer på området.

Opsummering:
Justitsministeren vil undersøge omfanget af ulovlig parkering på handicappladser.